હમણાં એક મિત્રને રમતગમતના ક્ષેત્રમાં રાજ્ય કક્ષાનો પુરસ્કાર મળ્યો અને અસંખ્ય લોકોના અભિનંદન માટેના ફોન આવ્યા. ઘણાએ રૂબરૂમાં પણ ખુશી વ્યક્ત કરી. આ તો સામાન્ય બાબત ગણી શકાય, પરંતુ એમને એવા માણસોએ પણ દાદ આપી કે જે સતત તેમના પરિચયમાં રહેવા છતાં કોઈ દિવસ એમના આ શોખ બાબતે ભૂલેચૂકેય કશું બોલ્યા નહોતા. અર્થાત્ સામાન્ય સંજોગોમાં એમણે ક્યારેય આ મિત્રને પ્રોત્સાહક વાણીનો લાભ આપ્યો નહોતો, પરંતુ એક સફળ કદમ ભરવાના કારણે આવા લોકો પણ કહી રહ્યા હતા. એ તો અમે પણ જાણતા હતા કે આ માણસ સાચો છે, આ વિષયનો જાણકાર છે.